Komisija je predstavila trenutno stanje v zvezi z letnim poročilom iz člena 26(3). Predstavljeni so bili zlasti podatki vseh organov držav članic in Združenega kraljestva za leto 2020, ki so podlaga za pripravo letnega poročila Komisije Evropskemu parlamentu in Svetu. Poleg tega je Komisija po sprejetju navedenega poročila predstavila podatke o trgovini, ki jih vsebuje.

Usklajevalna skupina za preprečevanje mučenja se je v letu 2021 sestala trikrat, in sicer 10. marca, 10. junija in 24. novembra v virtualni obliki, da bi izmenjala informacije o številnih vprašanjih (povzetih spodaj) v zvezi z izvajanjem Uredbe.

Usklajevalna skupina za preprečevanje mučenja deluje kot platforma, v okviru katere strokovnjaki držav članic in službe Komisije izmenjujejo informacije o upravnih praksah in razpravljajo o vprašanjih razlage Uredbe, tehničnih vprašanjih glede blaga na seznamih, razvoju, povezanem z Uredbo, in vseh drugih vprašanjih, ki bi se lahko pojavila. Poleg tega se z njo pri pripravi delegiranih aktov posvetuje tudi Komisija v skladu z Medinstitucionalnim sporazumom z dne 13. aprila 2016 o boljši pripravi zakonodaje .

3.3Vprašanja v zvezi z izvajanjem Uredbe

Komisija je na zahtevo ene od držav članic izvedla izmenjavo mnenj o uporabi vodnih topov in na splošno o uporabi drugega blaga, namenjenega obvladovanju nemirov ali samozaščiti uslužbencev organov kazenskega pregona, za zatiranje zborovanj in demonstracij, ki postaja vse bolj zaskrbljujoče. Usklajevalna skupina za preprečevanje mučenja je potrdila izzive v zvezi z vodnimi topovi, saj se njihova uporaba lahko preusmeri od gašenja požarov k zlorabi proti protestnikom. V zvezi s tem je bilo ugotovljeno, da je treba biti še posebej pozoren pri ocenjevanju morebitnih tveganj v državi izvoza.

3.4Posodobitev sistema DUeS

Komisija je usklajevalno skupino za preprečevanje mučenja obvestila o svojem sklepu o dostopu Združenega kraljestva do omrežij, informacijskih sistemov in podatkovnih zbirk (na podlagi člena 13(5) Protokola o Irski/Severni Irski) in Prilogi k njemu, sprejetih 16. oktobra 2020. V skladu s tem sklepom se Združenemu kraljestvu odobri delni dostop (dostop za pisanje in dostop za branje) do sistema DUeS. Ta dostop velja za potrebnega, da lahko Združeno kraljestvo izpolni svoje obveznosti iz Protokola o Irski/Severni Irski. Komisija je zato usklajevalno skupino obvestila o novi funkciji za obveščanje v sistemu DUeS v podporo pravilnemu izvajanju člena 23(5) Uredbe, ki omogoča izmenjavo informacij med Združenim kraljestvom in Komisijo ter med Združenim kraljestvom in eno od držav članic.

Komisija je usklajevalno skupino za preprečevanje mučenja obvestila tudi o dvofaktorski avtentikaciji za uporabnike sistema DUeS, ki je bila uvedena 3. decembra 2021 v skladu z varnostno politiko Komisije za vse informacijske sisteme, ki upravljajo občutljive informacije.

3.5Neformalna skupina strokovnjakov Komisije

Komisija je usklajevalno skupino za preprečevanje mučenja obvestila o oblikovanju neformalne skupine strokovnjakov v skladu s sklepi iz svojega poročila o pregledu . Neformalna skupina združuje različne vidike (npr. zagovorništvo, kazenski pregon, raziskave in carino). Svojega predstavnika v neformalno skupino je imenovala ena država članica (Nemčija). V neformalni skupini pa so tudi predstavniki Sveta Evrope in Urada visokega komisarja ZN za človekove pravice. Njena funkcija je izključno svetovalna in dopolnjuje funkcijo, ki jo opravlja usklajevalna skupina za preprečevanje mučenja.

Neformalna skupina zagotavlja tehnično podporo v svetovalni vlogi v zvezi z različnimi vidiki, kot je področje uporabe prepovedanega ali reguliranega blaga, za doslednejše izvajanje Uredbe. V zvezi s tem je bila usklajevalna skupina za preprečevanje mučenja obveščena o izmenjavi mnenj o trendih in izzivih v zvezi z uporabo orožja in naprav, namenjenih obvladovanju nemirov ali samozaščiti, za zatiranje zborovanj in demonstracij. Nekateri izdelki za obvladovanje nemirov, ki jih Uredba trenutno ne zajema (kot so običajni solzilni plini), se pogosto uporabljajo za izvajanje notranjega zatiranja ali kot pomožno orodje zanj. Izpostavljena je bila tudi možnost, da se na seznam nadzorovanega blaga iz Uredbe dodajo običajne gumijevke in gumijasti naboji. Še eno področje, ki je bilo izpostavljeno kot vredno preučitve, je obvladovanje množic z uporabo zvočnih naprav ali laserske tehnologije za zaslepitev.

Neformalna skupina je imela ključno vlogo pri ozaveščanju o Uredbi, tudi z vzpostavljanjem povezav z delom skupine vladnih strokovnjakov Združenih narodov, s čimer je zagotovila pomembno povezavo med Uredbo in mednarodnimi prizadevanji za odpravo trgovine z izdelki za mučenje (glej točko 3.6 spodaj).

3.6Prepoved trgovine z izdelki za mučenje – regionalni in mednarodni razvoj

Usklajevalna skupina za preprečevanje mučenja je služila kot platforma za izmenjavo informacij in ozaveščanje o regionalnem in mednarodnem dogajanju na področju prepovedi trgovine z izdelki za mučenje.

Komisija je člane usklajevalne skupine za preprečevanje mučenja seznanila z ukrepi, ki so sledili poročilu generalnega sekretarja Združenih narodov o možnostih uvedbe skupnih mednarodnih standardov za odpravo trgovine z izdelki za mučenje, zlasti z ustanovitvijo skupine vladnih strokovnjakov ZN, ki bo nadaljevala delo na podlagi tega poročila.